
๏ หวังยืนหยัดสดใสใต้ฟ้ากว้าง
หวังจะสร้างร่มไสวด้วยใบเขียว
หวังจะห่มร่มเย็นเป็นหนึ่งเดียว
หวังโน้มเหนี่ยวหยาดฟ้ามาร่วมรำ

๏ ให้เวทีไพศาลเป็นลานเต้น
ให้ลมเล่นเริงพัดระบัดย่ำ
ให้ธานีลีลาศด้วยหยาดพรำ
ให้คืนฉ่ำชุมรสเปี่ยมหยดเย็น

๏ กลับเหลือเพียงฝันงามแห่งความหลัง
กลับผุพังภินท์ร่อยเพียงรอยเห็น
กลับฉีกแฉกแหลกรานซ่านกระเซ็น
กลับขุกเข็ญขับฝันให้ผันแปร

๏ เถอะเส้นทางเดินได้ใช่สิ้นสุด
เถอะหากรุดตราบหวังมีทางแน่
เถอะยังมีลมอยู่คู่ดวงแด
เถอะเพียงแค่ล้มบ้างช่างปะไร ๚ะ๛

